L-immudellar huwa fost il-ħafna passatempi li dan l-aħħar qed jinteressawni. Mhux sabiex nipparteċipa jew nimmudella, imma sabiex inkun konxja tal-moda li hawn madwarna u fuq kollox inkun naf din ix-xena x'tista' toffri lil min għandu interess isegwiha aktar mill-viċin. Għal din l-intervista tkellimt ma' mudell Malti li dan l-aħħar kien qed jirrappreżenta lil Malta fil-Polonja u mar tajjeb f'kompetizzjoni ma' mudelli oħra minn madwar id-dinja. Qed nirreferi għal Neil Scerri. Għandu sitta u għoxrin sena, joqgħod fir-raħal ta' Birkirkara u huwa single. Preżentament jaħdem bħala electrical technician fl-Isptar Mater Dei, u studja fil-kulleġġ tal-MCAST f'Raħal Ġdid. Fil-ħin liberu tiegħu jħobb imur jgħum f'xi pixxina jew jaqra ktieb għall-kwiet sabiex jirrilassa xi ftit mill-ħajja mgħaġġla ta' kuljum. Neil huwa ferrieħi u ċajtier, u waħda mill-inqas problemi li qatt sab f'ħajtu hija dik biex jagħmel ħbieb ġodda. Huwa bniedem li jħobb jinżel għal-livell ta' kulħadd u jaf ikun ta' għajnuna għal kull individwu! Mistoqsi kemm ilu fix-xena tal-immudellar, Neil stqarr miegħi li ilu għal dawn l-aħħar erba' snin. "Kien proprju Wayne Grech l-organizzatur ta' Miss European li kien stedinni biex inkun parti mill-fashion show tal-ilbies maskili. Minn dakinhar 'l hemm komplejt nieħu sehem f'diversi fashion shows fejn mbagħad matul is-sena li għaddiet dħalt għall-ewwel kuntest! L-immudellar jagħtini sodisfazzjon kbir u meta nħares lejn il-passat nara kemm bidilni bħala karattru u niftakar fl-unuri personali li rnexxieli nikseb," beda jgħidli. Kompla jgħidli li wara li kien ġie kklassifikat first runner-up f'Mr World Malta 2016 kienet avviċinatu Lorraine Sultana, Direttriċi ta' Vogue Model Management biex fil-15 ta' Ottubru 2016 jieħu sehem fil-Best Model of the World Malta 2016! Proprju dakinhar kien il-mument meta rebaħ it-titlu tal-Best Male Model of the World Malta 2016 flimkien mal-unur personali l-ieħor tal-Best Physique. Dakinhar stess bħala sorpriża qalulu li kien se jirrappreżenta lil Malta fil-konkors tal-Mister Supranational li kien se jsir għall-ewwel darba. "Minn hemm komplejt bil-preparamenti tiegħi fejn sibt diversi għajnuna minn disinjaturi tal-ħwejjeġ, mill-personal trainer tiegħi Mariano Farrugia u minn Lorraine Sultana biex inkun nista nikseb prestazzjoni tajba," sostna miegħi Neil. Lejn l-aħħar tas-sena li għaddiet, eżattament fil-25 ta' Novembru 2016, Neil beda l-avventura tiegħu fil-Polonja fejn iltaqa' ma' sebgħa u tletin kompetitur ieħor minn madwar id-dinja! "F'din il-kompetizzjoni kellna diversi sfidi x'nagħmlu fosthom sfidi tal-għawm u tat-tisjir, kif ukoll nbiddlu tyre ta' karozza fl-inqas ħin possibbli. Barra minn hekk kellna l-provi kuljum biex noħorġu bl-aħjar mod possibbli. Dakinhar tas-serata' ġejt msejjaħ mat-Top 20 fejn finalment spiċċajt kklassifikat fit-tnax -il post," infurmani kuntent għall-aħħar Neil. Ilkoll nafu li d-dehra fiżika f'dan il-qasam hija verament importanti. Bl-għajnuna tal-personal trainer tiegħu Mariano Farrugia rnexxielu jkun fl-aħjar kundizzjoni possibli! "Nista' ngħid li l-gym sar parti mill-ħajja tiegħi fejn nattendi kuljum," ikkonferma Neil. Mill-immudellar bla dubju ta' xejn u kull meta jieħu sehem f'konkorsi, Neil jinduna kemm qiegħed jikseb esperjenza personali. Minbarra l-immudellar, Neil jipprattika l-futbol u ilu jilgħab għal dawn l-aħħar għoxrin sena. Preżentament jinsab fuq il-kotba tal-klabb tal-ewwel diviżjoni Lija Athletic fejn ta' kuljum jattendi għat-taħrig tant għal qalbu. Ta' min jgħid li minbarra l-fashion shows li kien ilu jieħu sehem fihom għal dawn l-aħħar erba' snin, li ħajru l-aktar jidħol għall-kompetizzjonijiet tal-immudellar kienet il-mewt ta' ommu li seħħet madwar sentejn ilu. Fil-fatt minn dejjem kienet ix-xewqa tagħha li tarah jipparteċipa f'xi kompetizzjoni tal-moda. Ħallejt f'idejh sabiex jelabora aktar dwar dan il-fatt minn ħajtu. "F'Lulju tal-2014 tlift lil ommi, li ħalliet vojt kbir f'ħajti. It-telfa t'ommi kompliet tispirani biex inwettaq f'realtà l-ħolma tagħha u tiegħi li nieħu sehem fix-xena tal-moda. Din il-ħaġa tkompli timlieni b'ispirazzjoni sal-ġurnata tal-lum biex inkompli navvanza 'l quddiem." Qlibt id-diskors mill-immudellar għall-ħajja in ġenerali u ridt inkun naf xi jdejqu b'mod in ġenerali fil-ħajja. "Meta ċertu persuni sfortunatament juruk wiċċ b'ieħor. Hija ħaġa tad-dwejjaq li jiġri hekk meta speċjalment tkun urejt fiduċja fihom," sostna miegħi mingħajr tlaqliq Neil. Mistoqsji jaħsibx jekk Malta hijiex biżżejjed għal mudell bħalu sabiex jesponi t-talenti u sbuħija tiegħu, jew jekk jeħtieġx li jiċċaqlaq mill-pajjiż biex jagħmel ħoss u aktar suċċessi wieġeb hekk: "Nemmen li f'Malta naslu sa ċertu livell, u l-maġġoranza tal-popolazzjoni ma tagħtix importanza lil dan il-qasam. Eżempju żgħir, ċertu pajjiżi fejn jidħlu dawn it-tip ta' konkorsi l-ħin kollu jibagħtu l-midja biex tagħti ħafna exposure lill-mudelli li jkunu se jirrappreżentaw lil pajjiżhom. Biex wieħed ikompli jwettaq din il-ħolma nemmen li jkollu jsiefer barra minn xtutna fejn jista' jsib livell għoli, kif ukoll impjieg f'dan is-settur," kompla jgħidli. Rigward pjanijiet għall-futur fix-xena tal-immudellar, Neil ġie mistieden biex fix-xhur li gejjin jitla' l-Polonja għall-photoshoots, kif ukoll f'Marzu li gej se jikkompeti f'Londra fit-Top Model of The World. Fl-aħħar nett xtaq jgħid lill-qarrejja kollha ta' din il-gazzetta li qatt m'għandhom jaqtgħu qalbhom u għandhom jaħdmu sabiex il-ħolm tagħhom isir realtà.